stanford-oval/wikipedia huggingface dataset:
ונקובר קנאקס
היסטוריה > 2011 - 2019: סוף עידן התאומים סדין

לאחר מפח הנפש של ההפסד בגמר, המשיכה הקבוצה להראות את יכולתה במהלך העונה הרגילה של 2011/12. הקנאקס התחרו בצמרת הליגה, ולמרות פיגור אחרי קבוצות הצמרת האחרות במרבית העונה עלה בידיה לעבור את סנט לואיס בלוז ולזכות במקום הראשון בחטיבה המערבית. במשחק האחרון של העונה ניצלו הקנאקס הפסד של מובילת המזרח, ניו יורק ריינג'רס, כדי לסיים את העונה במקום הראשון בליגה כולה ולזכות בגביע הנשיאים בפעם השנייה ברציפות.
הציפיות הגבוהות לקראת הפלייאוף הפכו לאכזבה נוספת, כאשר לוס אנג'לס קינגס, המדורגים 8 במערב, הדיחו את הקנאקס כבר בסיבוב הראשון.
המאפיין של הצלחה בעונה הרגילה וכישלון בפלייאוף חזר על עצמו גם עונה אחת לאחר מכן, כאשר הקנאקס זכו באליפות הבית הצפון-מערבי ועלו לפלייאוף מהמקום השלישי בחטיבה המערבית, אך בפלייאוף גילתה הקבוצה יכולת ירודה והובסה על ידי סן חוזה שארקס בארבעה משחקים בלבד. רצף העליות לפלייאוף של הקבוצה נעצר בעונת 2013/14, כאשר הקנאקס החמיצו את הפלייאוף לראשונה מאז 2007/08. לאחר עונת 2014/15 בה עלתה הקבוצה לפלייאוף ושוב נוצחה בסיבוב הראשון, החמיצה הקבוצה שוב את הפלייאוף בארבע העונות לאחר מכן. זכייתה של סנט לואיס בלוז בגביע סטנלי ב-2019 הותירה את הקנאקס, ואת באפלו סייברס שהצטרפה לליגה יחד איתה, כקבוצות הוותיקות ביותר בליגה שטרם זכו בגביע סטנלי.
בתווך, עם סיום עונת 2017/18, תם עידן בקבוצה, כאשר הנריק ודניאל סדין הודיעו על פרישה ממשחק.
היסטוריה > 2019 - ההווה

בעונת 2019/20 נעצרה טרם זמנה עקב מגפת הקורונה חזרו הקנאקס לפלייאוף, לאחר שמוקמו במקום השביעי החטבה המערבית עם עצירת העונה. בסיבוב המוקדם המיוחד שנוסף לפלייאוף הבליטו הקנאקס את הקפטן בו הורוואט ואת השוער השוודי יאקוב מרקסטרום, שהעלו את רמתם והובילו את הקנאקס לניצחון על קלגרי פליימס ולאחר מכן בסיבוב הראשון על האלופה המכהנת סנט לואיס בלוז, תוך הפגנת רוח לחימה בלתי מתפשרת.
את רוח הלחימה לקחו איתם הקנאקס לסיבוב השני, מול וגאס גולדן נייטס העדיפה בהרבה. למרות היעדרות של מרקסטרום מהמשחקים האחרונים בסדרה, ולמרות שהגולדן נייטס הפגינו את עליונותם בכל משחקי הסדרה, הצליחו הקנאקס לנצח שלושה משחקים ולכפות הכרעה במשחק שביעי. השוער המחליף תאצ'ר דמקו, שהחליף את מרקסטרום בשלושת המשחקים האחרונים, הצטיין במיוחד והקשה מאוד על התקפת הגולדן נייטס. לבסוף הצליחו הגולדן נייטס להתגבר על הקנאקס העקשנים ולהדיח אותם.
השוער המצטיין מרקסטרום עזב את הקבוצה לאחר אותה עונה, ובמקומו הגיע לקבוצה בריידן הולטבי שביסס את עצמו כאחד השוערים הטובים בליגה במדי וושינגטון קפיטלס. עונה חלשה של הקבוצה הסתיימה במקום האחרון בבית הצפוני שהוקם במיוחד לאותה עונה, ועונה חלשה נוספת ב-2021/22 הסתיימה גם היא ללא פלייאוף. הקבוצה ניסתה לשנות את המצב בשינויים רבים בסגל לפני בומהלך עונת 2022/23, כולל עזיבתו של הקפטן בו הורוואט; אך הקבוצה שוב נכשלה ולא עלתה לפלייאוף.
עונת 2023/24 הייתה עונת מפנה בקבוצה. המגן קווין יוז, שמונה לקפטן במקום הורוואט, הצטיין בשני צידי הזירה כשרשם 17 שערים ו-75 אסיסטים, ובסך הכל 92 נקודות מעמדת המגן; יוז זכה בסיום העונה בגביע נוריס כמגן המצטיין של העונה בליגה. לצידו הצטיינו השוער תאצ'ר דמקו שהשתלט על עמדת השוער הראשון בקבוצה, והחלוץ ג'יי טי מילר שסיים את העונה עם 37 שערים ו-103 נקודות בסך הכל. הקנאקס זכו באליפות הבית הפסיפי עם 50 ניצחונות ו-109 נקודות בטבלה.
עם פציעתו של דמקו במשחק הראשון של הפלייאוף השתלט על עמדת השוער הלטבי ארתורס שילובס, ה-MVP של אליפות העולם 2023 בה הוביל את נבחרת לטביה למדליית ארד היסטורית. שילובס הצטיין בפלייאוף, ולצד מילר ויוז שהמשיכו לככב בפלייאוף עברו הקנאקס את נאשוויל פרדטורס בשישה משחקים בסיבוב הראשון - אך בסיבוב השני שמטו הקנאקס יתרון 3:2 בסדרה מול אדמונטון אוילרס, והודחו במשחק שביעי ומכריע באולמם הביתי.
מסורת

מסורת אוהדים מפורסמת החלה ב"פסיפיק קוליסאום" בעונת 1981/82 כאשר רוג'ר נילסון, שהיה מאמן זמני בקבוצה, ביקש למחות על שיפוט שלדעתו קיפח את קבוצתו באחד המשחקים. הוא קשר מגבת לבנה למקל הוקי ונופף בו, כמסמן לשופטים על כניעתו.
המסורת התפשטה מאז לקהל, ומכונה "כוח המגבת" (towel power).
מסורת נוספת של אוהדי הקבוצה הייתה האנשים הירוקים (The Green Men), שני אוהדים של הקבוצה שבמשך שש עונות, מאז 2009, נהגו לשבת בצמוד לתיבת העונשין של הקבוצה היריבה לבושים בחליפות גוף ירוקות-זרחניות. כאשר שחקן של הקבוצה היריבה נשלח לתיבת העונשין, האנשים הירוקים התגרו בו בתנועות ריקוד מוזרות, תוך שימוש באביזרים ושלטים משונים. השניים הפכו לאטרקציה במשחקי הקבוצה ובליגה בכלל, הוצגו באופן תדיר במסכי הווידאו במשחקי הבית של הקנאקס, ואוהדים רבים נהגו להצטלם איתם לפני המשחק. אחרי עונת 2014/15 "פרשו" האנשים הירוקים וחדלו ממנהגם.
בעונת 2024/25 האנשים הירוקים חזרו לפעילויות.
סגל שחקנים

נכון ל-7 בנובמבר 2024
"פסיפיק קוליסאום" בתמונה מ-2006
פאבל בורה, כוכב הקנאקס בשנות ה-90
התאומים דניאל (מלפנים) והנריק סדין
אוהדים מתפרעים בוונקובר אחרי ההפסד במשחק השביעי של סדרת הגמר ב-2011
"כוח המגבת" - אוהדי הקנאקס מנופפים במגבות לבנות, מסורת שהחלה בעונת 1981/82
"האנשים הירוקים"
אייבור ורינסדוטיר

| --- | --- |

 הופעה ראשונה:  Assassin's Creed: Valhalla – Song of Glory
 הופעה אחרונה:  Assassin's Creed Valhalla
 מספר הופעות:  Assassin's Creed: Valhalla - Geirmund's Saga Assassin's Creed: Valhalla - Sword of the White Horse
 יוצרים:  יוביסופט מונטריאול
 גילום הדמות:  ססילי סטנספיל, מגנוס ברון
 דיבוב:  ססילי סטנספיל, מגנוס ברון
 מידע
 כינויים:  "נושקה בידי הזאב" (Wolf-Kissed)
 תאריך לידה:  847 לספירה
 מקום לידה:  נורווגיה
 מקצוע:  לוחם, מתנקש, לוחם צדק
 חברה בקבוצה:  שבט העורב הנחבאים
 אזרחות:  ממלכת נורווגיה (872–1397) 
 דמויות קשורות
 משפחה:  אודין (אב קדמון), רוסטה ו-ורין (הורים, מתים), סטירביורן סיגוולדיסון (אב מאמץ), סיגורד סטירביורנסון (אח מאמץ)
 אויבים:  קיוטבה האכזר
 
אייבור ורינסדוטיר (באלפבית רוני: ᛅᛁᚢᛅᚱ, "אייבור בת ורין") היא דמות בדיונית שמופיעה במשחק "Assassin's Creed Valhalla מתוך סדרת משחקי Assassin's Creed של חברת יוביסופט. את הדמות מגלמת השחקנית ססילי סטנספיל באמצעות דיבוב ולכידת תנועה, בעוד את הדמות ממין זכר מגלם השחקן מגנוס בְּרוּן.
בהיסטוריה הבדיונית של סדרת המשחקים, אייבור היא בתולת מגן (ומאוחר יותר גם יארלסקונה) ויקינגית מנורווגיה של סוף המאה ה-9, שערכה פשיטות עם שבט העורב שלה על ממלכת אנגליה. היא צאצאית של אודין, אל מעורר יראה מהמיתולוגיה הנורדית והגרמאנית ומלך האסיר מבני האיסו, חייזרים קדומים שהיו קיימים עוד משחר האנושות ושידועים בתור הציוויליזציה הראשונה. אייבור היא בתם של האצילים רוסטה ו-ורין, שהשביעו את נאמנותם ליארל סטירביורן סיגוולדיסון משבט העורב. היא אומצה בידי סטירביורן לאחר מותם של הוריה בפשיטה של קיוטבה האכזר ושבט הזאב שלו. היא גדלה לצד אחיה המאמץ סיגורד סטירביורנסון, והעבירה את מרבית ילדותה בחיפוש אחר תהילה כדי לחסל את קיוטבה ולנקום את מות הוריה.
יצירת הדמות ותהליך הפיתוח

דמותה של אייבור הוצגה בסטרימינג בשידור חי בידי חברת יוביסופט כדמות שניתן להחליף בין המינים שלה - אופציה שהוצגה לראשונה במשחק הקודם, "Assassin's Creed Odyssey". הכותב הראשי דרבי מק'דביט אישר ששתי הדמויות הן קאנוניות לסיפור, אך בצורה שתהיה הגיונית ושונה ממה שהוצג ב"אודיסיאה", שכן שם דובר על שתי דמויות שונות.
 לדבריו, שיטת המשחקיות המומלצת היא "לתת למתקן האנימוס להחליט". בחירה זו תאפשר שדמותה הנשית של אייבור תהיה נוכחת במרביתו של המשחק, למעט קשת הסיפור שמתייחסת לממצאים העתיקים של בני האיסו, ובה הדמות מופיעה בצורתה הגברית כהתגלמותו הפיזית של אודין. בניגוד גמור, הנובליזציות על המשחק Assassin's Creed: Valhalla – Song of Glory והסיפור המקושר Assassin's Creed: Valhalla - Geirmund's Saga מציגות בבלעדיות את אייבור ממין נקבה.
מראה החיצוני של אייבור, כולל לבושה, שיערה וצבעי המלחמה שלה ניתנים לשינוי במהלך המשחק. את קולו הגברי של אייבור מדובב השחקן הדני מגנוס בְּרוּן, שגם מדובב את דמויותיהם של ורין ואודין; בעוד את קולה הנשי של אייבור מדובבת השחקנית הדנית ססילי סטנספיל, שגם מדובבת את קולה של רוסטה. את קולה של אייבור הצעירה דובבה אידוּן מילור אולסן, שגם דיבבה את דמויותיהם של אסטה, קייג'ה ורטאטוסק. אמני הקונספט שהיו מעורבים בעיצובה של אייבור שאבו השראה מהתייחסויות רבות מהתרבות הפופולרית. המעצבת ילים קים ציינה שהמנהל האמנותי לשעבר אשרף איסמעיל ("Assassin's Creed Origins") נתן לה רעיון להשתמש בסצנת הטנק מסרט האנימה משנת 1995 "Ghost in the Shell" כנקודה להשראה, והשוותה את אייבור לפרוטגוניסטית של הסרט, מייג'ור מוטוקו קוסנאגי, היות ששתיהן נלחמות בעוצמה למען בני בריתן, אפילו אם ההשלכות לכך הן הרסניות.
ביאורים

↑  המשחק "Assassin's Creed Valhalla" מאפשר לשחקן לבחור בין שתי דמויות ראשיות של אייבור, אחת ממין נקבה ואחד ממין זכר, ששמו אייבור ורינסון, "הבן של ורין"
הערות שוליים

↑  Assassin's Creed Valhalla - Become a Legendary Viking Raider, Ubisoft, April 30th 2020
↑  Assassin's Creed Valhalla's Male and Female Protagonists Are Both Canon, Matt Purslow, July 10th 2020
↑  Due Diligence: Assassin's Creed Valhalla's-Main Character is a Woman. So Why'd Ubisoft Put a Dude on the Cover?, Leigh Harrison, March 7th 2021
↑  The Art of Assassin's Creed Valhalla: Chapter 1 - Characters
↑  AC Sisterhood Speaks! - YELIM KIM (concept artist, AC Valhalla), AC Sisterhood Youtube channel, December 23rd 2020
↑  מתוך "קשר דם", הקווסט השלישי מתוך חבילת ההרחבה זעם הדרואידים.
↑  מתוך פרולוג המשחק Assassin's Creed Valhalla.
↑  מתוך "משפחה חשובה", הפרק השני ברצף הזיכרון הראשון "הקרב על הדרך הצפונית - ריג'פילק" של המשחק Assassin's Creed Valhalla.
↑  מתוך "מחויב בידי כבוד", הפרק הראשון ברצף הזיכרון הראשון "הקרב על הדרך הצפונית - ריג'פילק" של המשחק Assassin's Creed Valhalla.
Assassin's Creed III: Liberation

| --- | --- |

 כללי
 תאריך הוצאה:  PlayStation Vita: 30 באוקטובר 2012 PlayStation 3" 14 בינואר 2014 Microsoft Windows, Xbox 360: 15 בינואר 2014 PlayStation 4, Xbox One: 29 במרץ 2019 Nintendo Switch: 21 במאי 2019 Google Stadia: 14 בדצמבר 2021 
 סוגה:  פעולה-הרפתקאות, התגנבות
 פיתוח:  יוביסופט סופיה
 הוצאה לאור:  יוביסופט
 ארץ מקור:  איטליה 
 שפות:  אנגלית, ספרדית, הולנדית, פורטוגזית ברזילאית, גרמנית, צרפתית, איטלקית, רוסית 
 סדרה:  Assassin's Creed
 דרישות תוכנה
 מנוע משחק:  AnvilNext
 מצבי משחק:  שחקן יחיד, מרובה משתתפים (בהוצאה המקורית בלבד)
 פלטפורמות:  PlayStation Vita, PlayStation 4, PlayStation 3, Microsoft Windows, Xbox 360, Xbox One, Nintendo Switch
 המשחק הקודם:  Assassin's Creed II: Discovery 
 
Assassin's Creed III: Liberation (בתרגום לעברית: "אמונת המתנקש 3: שחרור", נקרא ביפן Assassin's Creed III: Lady Liberty, "אמונת המתנקש 3: גבירת החירות") הוא משחק פעולה-הרפתקאות שפותח בידי חברת יוביסופט סופיה והופץ בידי יוביסופט. המשחק לוקח חלק בסדרת משחקי Assassin's Creed והוא משחק ספין-אוף למשחק "Assassin's Creed III". המשחק יצא לראשונה ל-PlayStation Vita ב-30 באוקטובר 2012.
עלילת הסיפור עוקבת אחרי נרטיב היסוד של זיכיון משחקי Assassin's Creed ומתרחשת בהיסטוריה בדיונית, שבה יריבות מתמשכת בין שתי חברות סודיות - מסדר המתנקשים ומסדר הטמפלרים - מציבה אותן בפני שתי אידאולוגיות שונות ומנוגדות. הסיפור מתרחש בלואיזיאנה הצרפתית של סוף המאה ה-18 בין השנים 1765 ל-1777 ועוקב אחר מתנקשת צרפתית בשם אוולין דה גראנדפרה - הפרוטגוניסטית הנשית הראשונה של הסדרה, שנלחמת בנסיונותיהם של הטמפלרים להשיג שליטה על ניו אורלינס בסיומה של מלחמת הצרפתים והאינדיאנים. המשחק מתרחש בעולם פתוח ומוצג מנקודת מבט של גוף שלישי, עם דגש על יכולות הקרב, התגנבות ואמנות הפארקור של אוולין כדי להשלים משימות ולחקור את סביבתה.
ההוצאה המקורית של המשחק זכתה לביקורות מעורבות בידי המבקרים, אשר שיבחו את התפאורה ואת הפרוטגוניסטית הנשית, אך מתחו ביקורת על ההתפתחות העלילתית ועל אספקטים שונים של המשחקיות בהרגשתם שהמשחק מוגבל בעקבות היותו משחק ספין-אוף. גרסה משודרגת של המשחק הושקה בינואר 2014 לקונסולות המשחקים PlayStation 3, ‏Xbox 360 ולמערכת ההפעלה Microsoft Windows בחנויות הקמעונאות PlayStation Network, ‏Xbox Live Arcade וסטים, בהתאמה. בהמשך, יצאה גרסה בהפרדה גבוהה כחלק מבאנדל עם הגרסה בהפרדה גבוהה של "Assassin's Creed III" לקונסולות PlayStation 4, ‏Xbox One ו-Nintendo Switch.
משחקיות

המשחק "Assassin's Creed III: Liberation" שומר על סימני ההיכר הידועים של העולם הפתוח ושל המשחקיות מסדרת המשחקים, בו בעת שהוא משתמש במסך המגע הקדמי והאחורי של הקונסולה הניידת PlayStation Vita, כמו גם במצלמות ובגירוסקופ של הקונסולה. דמות השחקן, אוולין דה גראנדפרה, נשלטת באופן דומה למתנקשים הפרוטגוניסטים הקודמים בסדרה, והיא מסוגלת לרוץ בחופשיות, להתחבא באמצע קהל אנשים ולהילחם ביריבים באמצעות מערכת קרבות מבוססת-התנגדות. מכיוון שהמשחק משתמש באותו מנוע משחק כמו ב-"Assassin's Creed III", נעשה שימוש חוזר במרבית האנימציות של אותו משחק. אולם, לאוולין יש עדיין אנימציות ייחודיות לה כמו החזקת נשק בשתי ידיה, כמו קנה נשיפה ליריקת חצים, חרבות, סכיני הטלה, אקדחים ולהבים נסתרים.
מכניקת משחקיות שייחודית למשחק כוללת יכולת הריגה בשרשרת, מה שמאפשר לאוולין להרוג מספר אויבים בו זמנית; מערכת מסחר, שבה אוולין מפקחת על מערכת המסחר של אביה על ידי רכישת סחורות ומכירתן לערים אחרות ושליחתן באמצעות אוניות; והאפשרות להחליף בין שלוש האישויות הייחודיות של אוולין, כאשר כל אחת מהן כוללת יתרונות וחסרונות משלה. כך למשל, אישיות המתנקשת פועלת היטב בשעת קרב, אך ניתנת לזיהוי מהיר בידי אויבים; אישיות השפחה יכולה לסחוב תיבות כדי לעבור דרך אויבים חשדנים, אך יש לה גישה למעט מאוד נשקים; ואישיות הליידי יכולה להקסים או לשחד שומרים כדי לקבל גישה למקומות מוגבלים והיא ניתנת לזיהוי בצורה איטית יותר מהאישויות האחרות, אך אינה יכולה לרוץ בחופשיות.
מרכיב המולטיפלייר במשחק, שבלעדי רק לגרסת הקונסולה הניידת של PlayStation Vita, מאפשרת לשחקנים להציב דמויות על המפה כדי ללכוד בסיסים ולאסוף מצרכים, בין היתר. מצב זה שונה ממצב המולטיפלייר בשאר משחקי הסדרה, שבו השחקנים מתנקשים זה בזה לצורך הספורט שבדבר.
סיפור > רקע

כמו המשחק "Assassin's Creed III", גם משחק זה מתרחש באמריקה הקולוניאלית מהמאה ה-18, אולם בעוד הקודם התרכז בשלוש עשרה המושבות תחת הכיבוש הבריטי, משחק זה מתרכז בקולוניה הצרפתית לואיזיאנה במהלך כיבושה בידי ספרד בסופה של מלחמת הצרפתים והאינדיאנים. הסיפור עוקב אחר חייה של המתנקשת האפריקנית-צרפתית אוולין דה גראנדפרה, הפרוטגוניסטית הנשית הראשונה בסדרת המשחקים. היא נולדה לאב צרפתי אמיד ולאם שהייתה שפחה אפריקנית, וחיה חיי מותרות באליטה הגבוהה של ניו אורלינס. אולם, למרות התנאים בה גדלה, היא הקדישה את חייה בחשאי לשחרורם של עבדים, כמו גם לחיסול הנוכחות הטמפלרית בעיר. סיפורה של אוולין במשחק מקיף כ-12 שנים מחייה - משנת 1765 ועד 1777 - ומתרחש במקביל לאירועי "Assassin's Creed III". מרבית המשחק מתרחש בניו אורלינס ובאזורי הביצה הסובבת את הנהרות, אם כי קיימים גם אזורים שקשורים למלחמת שבע השנים ולמלחמת העצמאות.
המשחק "Liberation" משלב מספר אלמנטים מההיסטוריה של ארצות הברית לתוך עלילתו, ונגע בנושאים כמו דמותו הבדיונית של המולאטי הרב-גזעי, חוקים נגד יחסי זוגיות בין-גזעיים בארצות הברית, תנועת החזרה לאפריקה וכן השכלה בתקופת העבדות בארצות הברית. בדומה למשחקים אחרים בסדרה, המשחק כולל מספר דמויות היסטוריות, כמו למשל ז'אן-ז'אק בלז ד'אבדי, אנטוניו דה אולואה, פרנסואה מקנדל וז'ילבר אנטואן דה סן מקסן.
שיווק והוצאה

המשחק "Assassin's Creed III: Liberation" יצא במארז באנדל של PlayStation Vita ב-30 באוקטובר 2012, באותו יום בו יצא המשחק "Assassin's Creed III". ביפן, המשחק יצא תחת השם "Assassin's Creed III: Lady Liberty" ("אמונת המתנקש 3: גבירת החירות")
ב-10 בספטמבר 2013 הוכרז שהמשחק ישוחרר מחדש כ-"Assassin's Creed III: Liberation HD" לקונסולות המשחקים פלייסטיישן 3, Xbox 360 ולמערכת ההפעלה Windows דרך החנויות המקוונות PlayStation Network, ‏Xbox Live Arcade וסטים, בהתאמה. הגרסה החדשה כוללת גרפיקה שקרובה יותר לזו של "Assassin's Creed III", ובנוסף לסאונד משופר, מערכת בינה מלאכותית ואנימציות פנים של הדמויות. מספר משימות חדשות נוספו, בעוד שהמשימות הספציפיות שדרשו פלט ממסך המגע של קונסולת Vita הוסרו, כמו גם מצב המולטיפלייר. גרסת הפלייסטיישן 3 יצאה ב-14 בינואר 2014 באמריקה הצפונית ויום למחרת באירופה יחד עם גרסאות Windows ו-Xbox 360.
ב-13 בספטמבר 2018 הוכרז כי גרסה בהפרדה גבוהה בשם "Assassin's Creed III Remastered" תצא בכרטיס העונתי למשחק "Assassin's Creed Odyssey", והיא תכלול את כל חבילות התוכן להורדה שהוכרזו עד כה למשחק, בנוסף לגרסה משופרת למשחק "Liberation" הכוללת שדרוגים ויזואליים הודות למנוע המשחק החדש של החברה ומכניקת משחקיות משופרת. גרסה זו יצאה לפלייסטיישן 4, Xbox One ו-Windows במרץ 2019, ולנינטנדו סוויץ' במאי 2019.
ב-11 ביוני 2022, המשחק "Assassin's Creed III: Liberation HD" הוסר מרכישה בחנות סטים, ונודע שכל חבילות התוכן להורדה לא יהיו זמינים יותר אחרי 1 בספטמבר 2022.
שיווק והוצאה > תוכן להורדה

רכישת המשחק "Assassin's Creed III" לפלייסטיישן 3 איפשרה לשחקנים לקשר את המשחק יחד עם "Liberation" בקונסולת הפלייסטיישן ויטה כדי לפתוח בונוסים בלעדיים בתוך המשחק, בין היתר משימה בלעדית שמסופרת מנקודת מבטו של קונור קנוויי, הפרוטגוניסט של "Assassin's Creed III", סקין לדמות מולטיפלייר, גרזן הטומהוק של קונור, וכן שדרוג לקיבולת הנשק. כמו כן נכללה חבילת תוכן פרסומית להורדה שנקראה "Mysteries of the Bayou" ("מסתורי אזור הביצות"), שנכללה בהזמנה המוקדמת של המשחק לאזורים התומכים בשיטת PAL. היא כללה כלי נשק בלעדי, כובע ציד מעור תנין, סקין לדמות מולטיפלייר ושדרוג לקיבולת חצי הרעל.
כל חבילות התוכן להורדה היו זמינות בגרסאות Liberation HD ו-Liberation Remastered, למעט הסקינים למולטיפלייר, מאחר שמצב משחק זה הוסר.
קבלה וביקורות

| ציון מבקר> מבקר | ציון מבקר> ציון |
| --- | --- |
Metacritic: Vita: ‏70/100 PC: ‏66/100 PS3: ‏64/100 X360: ‏62/100
ציון ביקורות
פרסום: ציון
Gaming Age: A-
Trusted Reviews: 
G4: 
PlayStation Universe: 8/10
COGconnected: 80/100
Destructoid: 8/10
Game Informer: 7.75/10(הקישור אינו פעיל)
Digital Spy: 
GamingBolt: 7.5/10
+GamesRadar: 
Hardcore Gamer: 
Giant Bomb: 
IGN: 7.2/10
Eurogamer: 7/10
Push Square: 7/10
PlayStation Lifestyle: 7/10
TweakTown: 70/100
GameTrailers: 6.9/10
GameSpot: 6.5/10
Game Rant: 6/10
VentureBeat: 55/100
Xbox Addict: 5.2/10
PixlBit: 
ביקורות ראשוניות למשחק היו מעורבות. מגזין Metacritic העניק לגרסת הויטה של המשחק ממוצע משוקלל של 70 מתוך 100 בהתבסס על 71 ביקורות.
בעוד מגזינים נחשבים כמו וושינגטון פוסט, USA Today, The Sun, ספורטס אילוסטרייטד, ‏IGN ו-Digital Spy דירגו את המשחקים הראשיים של הסדרה, היו כאלה שדירגו גם את משחקי הספין-אוף. המשחק דורג במקום השישי ברשימות של המגזינים GameSpot ו-The Beta Network (יחד עם Assassin's Creed III), במקום השמיני ברשימות של המגזינים Eurogamer ו-FandomSpot, במקום התשיעי ברשימה של המגזין VG247, במקום ה-11 ברשימות של המגזינים PlayStation Universe, ‏Hardcore Gamer ו-AlienWare Arena, במקום ה-13 ברשימות של המגזינים Comic Book Resources, ‏PC Gamer, ‏Kotaku, ‏TrueTrophies, ‏Twinfinite ו-Gadgets Middle East, במקום ה-14 ברשימות של המגזינים WatchMojo, ‏Screen Rant, ו-+GamesRadar, במקום ה-15 ברשימה של המגזין Push Square, ובמקום ה-16 ברשימה של המגזין Game Rant.
שון מקיניס ממגזין GameSpot העניק למשחק ציון 6.5 מתוך 10, ושיבח את הפרוטגוניסטית לה קרא "אישה שנולדה מרומן בין אב עשיר ואם שפחה, אחת שהתגברה על הנסיבות המפוקפקות של משפחתה ומצאה חיים חדשים באחוות המתנקשים". מקיניס העיר גם לגבי התפאורה, באומרו שמדובר ב"גרסה מבריקה של ניו אורלינס מהמאה ה-18, כזו שמשקפת את התרבותיות הרבגונית שנוצרה כתוצאה מקיומו רב השנים של נמל סחר צרפתי", אך גם מתח ביקורת על כך שהמשחק "מבזבז את רעיונותיו הייחודיים ומנצל מעט את היתרון הנוסחאתי של הנרטיב", וכי "העלילה היא לרוב חסרת כיוון ומועברת בחופזה".
גרג מילר מ-IGN העניק למשחק ציון 7.2 מתוך 10 וציין ש"המהלכים והחיסולים שמצפים להם נמצאים כאן, אך הסיפור מובנה בצורה שאפשר להיכנס אליו במהירות ובאותה מידה גם לצאת - מה שמפחית מההתלהבות של לשחק לכל אורכו".
אנדרטייל

| --- | --- |

לוגו המשחק
 כללי
 תאריך הוצאה:  15 בספטמבר 2015 (Microsoft Windows ו-macOS) 17 ביולי 2016 (לינוקס) 15 באוגוסט 2017 (פלייסטיישן 4 ו-PlayStation Vita) 18 בספטמבר 2018 (נינטנדו סוויץ')  16 במרץ 2021 (Xbox one וXbox Series X/S)
 סוגה:  משחק תפקידים ממוחשב
 מספר שחקנים:  1–1
 פיתוח:  טובי פוקס
 הוצאה לאור:  טובי פוקס
 ארץ מקור:  ארצות הברית 
 שפות:  אנגלית, יפנית 
 הפצה:  טובי פוקס
 עיצוב:  טובי פוקס, תמי צאנג
 דרישות תוכנה
 מנוע משחק:  GameMaker Studio
 מצבי משחק:  שחקן יחיד
 פלטפורמות:  Microsoft Windows macOS לינוקס פלייסטיישן 4 נינטנדו סוויץ' PlayStation Vita Xbox one Xbox Series X/S
 המשחק הבא:  Deltarune
 
 undertale.com
 
אנדרטייל (באנגלית: Undertale) הוא משחק תפקידים ממוחשב שנוצר על ידי מפתח התוכנה העצמאי האמריקאי טובי פוקס. במשחק, השחקן הוא ילד אנושי שנפל אל האנדרגראונד (The Underground), מקום גדול ומבודד שנמצא מתחת לפני השטח של כדור הארץ ובו מתגוררות מפלצות.
השחקן פוגש מפלצות שונות במהלך המסע חזרה אל פני השטח והוא יכול לבחור האם לחוס על חייהן או להילחם בהן. בחירות אלו משפיעות על התקדמות העלילה במשחק, הדיאלוגים, ויחס הדמויות כלפיו. גם הסוף עצמו של המשחק משתנה, והוא יכול להיות סוף טוב, נייטרלי, או רע, בהתבסס על בחירות השחקן.
המשחק החל כפרויקט מימון המונים דרך Kickstarter ב-2013. טובי פוקס הציב לפרויקט סכום מטרה של 5,000 דולר והצליח לגייס בסופו של דבר 50,000 דולר. המשחק יצא רשמית ב-15 בספטמבר 2015.
פוקס פיתח את כל המשחק בעצמו, החל מהקונספט הייחודי, דרך העלילה ועד למוזיקה. הוא נעזר בחברים רק ליצירת הדמויות, הרקעים והגרפיקה. המשחק נוצר בהשראת משחקי 8 ביט שונים כגון סופר מריו, פיינל פנטזי ובעיקר הסדרה EarthBound, אשר זוכה לאזכורים מיוחדים במהלך המשחק. הוא עשיר בהומור סלפסטיק ובמשחקי מילים. הוא ייחודי בכך שאין בו דמויות אנונימיות וחסרות יחוד, וכל דמות ודמות שבו היא ייחודית ובעלת שם ואופי. הדבר הופך את המשחק דומה יותר למציאות, ומחייב את השחקן לבחירות מוסריות אם ברצונו להרוג את אחת הדמויות.
המשחק יצא בגרסאות עבור Microsoft Windows ו-MacOS ב-15 בספטמבר 2015, ולאחר מכן גם עבור לינוקס ב-17 ביולי 2016. ב-15 באוגוסט 2017 יצאה גרסת המשחק לפלייסטיישן 4 ולפלייסטיישן ויטה. בנוסף ב-21 באוגוסט 2017 המשחק תורגם ליפנית. לאחר מכן ב-18 בספטמבר 2018 יצאה גרסת המשחק ל-Nintendo Switch וב-16 במרץ 2021 יצאה גרסת המשחק לXbox one ולXbox Series X/S.
משחקיות

אנדרטייל הוא משחק תפקידים דו־ממדי. השחקן יכול להסתובב במפת המשחק, למצוא פריטים ולדבר עם דמויות. מדי פעם השחקן ייתקל במפלצת וייפתח מסך הקרב.
במסך הקרב השחקן יכול לבחור בין 4 כפתורים שמביעים את היחס וההתנהגות שלו כלפי המפלצות. בקרב עצמו, השחקן מופיע כלב אדום וקטן המייצג את הנשמה שלו. כדי לא להיהרג ולהיפסל, השחקן צריך להתחמק ממתקפות היריב, וניתנת לו אפשרות בחירה בין להרוג את המפלצת, לחוס עליה, להגיד לה משהו או לנצל משהו ברשותו שיעזור לו להביסה, וכל זאת באמצעות בחירה באחד מארבעת הכפתורים הבאים:
הילחם - באפשרות זו, השחקן בוחר להילחם במפלצת ולבסוף להרגה אלא אם כן יתחרט על כך. ניצחון על המפלצת מעניק לו ערך בשם EXP. כשהשחקן משיג מספיק EXP ערך ה-"LOVE" שלו עולה.
פעל - פעולה זו מאפשרת לשחקן לעשות פעולה מסוימת: לדבר, להחמיא, לפלרטט וכו'. האפשרויות תלויות רק במי שהשחקן נלחם נגדו והוא לא שולט בתוכן התשובה.
פריט - כפתור זה מאפשר לשחקן להשתמש בחפצים שאסף במהלך המשחק. אלו יכולים להיות מזון, תרופות, כלי נשק וכדומה.
רחמים - בלחיצה על כפתור זה מופיעות שתי אפשרויות. האפשרות הראשונה מאפשרת לשחקן לברוח מהקרב. האפשרות השנייה היא לחוס על חיי המפלצת. המפלצות גם הן יכולות לחוס על השחקן, אבל אם ברצונן לפגוע בו ייאלץ השחקן ללחוץ על כפתור הפעולה ולעשות פעולה מסוימת עד שהיריב ירצה לחוס עליו. אם שמה של המפלצת מסומן בצהוב, ניתן לחוס עליה.
בסיום הקרב, השחקן מקבל כסף. בעזרת הכסף, תנתן לו האפשרות לקנות חפצים שונים, מציוד לקרבות הבאים ועד אמצעי מפתח בעלילה.